Bielie van ’n blou diamant in Cullinan gevindDie blou diamant wat Maandag gevind is. Foto: Petra Diamonds Die Petra Diamonds-mynmaatskappy het Maandag ŉ uitsonderlike blou diamant by sy Cullinan-myn in Gauteng ontdek. Dié blou diamant van 20,08 karaat is as ŉ tipe llb geklassifiseer. Dié tipe word as die skaarsste soort diamant ter wêreld beskou met minder as 0,1% van alle natuurlike diamante wat in hierdie klas val. “Dié vonds toon nie net die kwaliteit van Petra se batebasis nie, aangesien die Cullinan-diamantmyn ’n belangrike bron van seldsame blou diamante bly, maar dit bevestig ook die voorkoms van uitsonderlike stene in die Cullinan-ertsliggaam, asook die vermoë van die myn se aanleg om die volledige spektrum diamante uit te haal,” het die maatskappy gesê. Die maatskappy sal op Maandag 21 Oktober verslag oor die produksie- en verkoopsresultate vir die kwartaal geëindig 30 September doen. Die diamant wat in Maart ontdek is en intussen verkoop is. Foto: Petra Diamonds Petra Diamonds het in Maart ŉ enorme wit diamant van meer as 420 karaat by die Cullinan-myn ontdek. Die steen van 425 karaat is as D-kleur tipe IIb geklassifiseer en is in Mei vir net minder as $15 miljoen verkoop. Cullinan is bekend vir sy groot, hoëgehalte edelstene en die wêreld se belangrikste bron van uiters seldsame blou diamante. Cullinan het sy naam in die geskiedenisboeke verewig toe die Cullinan-diamant in 1905 gevind is, die grootste ongeslypte diamant ooit – 3 106,75 karaat. Dié steen is in twee gesny en is die twee belangrikste diamante in die Britse kroonjuwele. Talle van die wêreld se bekendste diamante kom uit Cullinan.